Source: http://www.demagog.sk/diskusie/705/
Timestamp: 2018-04-27 02:24:52+00:00

Document:
Demagog.sk - Ministerky na TA3
Ministerky na TA3
V politike, 9. apríla 2018. (videozáznam relácie)
V nedeľu 9. apríla boli hosťami relácie V politike ministerky vlády P. Pellegriniho Gabriela Matečná (nom. SNS), Andrea Kalavská, Martina Lubyová (nom. SNS) a Ľubica Laššáková (SMER-SD). Ministerky predstavili svoje vízie a priority v rezortoch pôdohospodárstva, zdravotníctva, školstva a kultúry bez politického oponenta.
„Poľnohospodárska platobná agentúra sa skoro výsostne riadi a prideľovanie dotácií, nie sú to dotácie, sú to príspevky na to, aby poľnohospodár udržal svoju existenciu na vidieku, je to základný príjem poľnohospodára, riadi sa pravidlami Európskej únie a nariadeniami a technickými normami. Kontrola je jedným z nich.“
Výrok hovorí o náplni práce Pôdohospodárskej platobnej agentúry (PPA) a skladá sa zo štyroch faktických častí. PPA ako orgán štátnej správy zabezpečuje administratívnu činnosť pri poskytovaní podpory v poľnohospodárstve, potravinárstve, lesnom hospodárstve, rybnom hospodárstve, pôdohospodárstve a rozvoji vidieka. PPA ďalej poskytuje tri druhy podpory – priame podpory, projektové podpory a štátnu pomoc. Zatiaľ čo priame a projektové podpory sú priamo naviazané na programy EÚ, štátna podpora je financovaná z rozpočtu SR. Avšak na overenie tvrdenia, že tieto dotácie sú určené na udržanie existencie poľnohospodára a jeho základným príjmom sme nenašli dostatočné informácie. PPA sa riadi jednak legislatívou SR a legislatívou EÚ. Podľa Štatútu PPA je okrem iného zodpovedná aj za vykonávanie finančnej kontroly. Nakoľko sú tri zo štyroch faktických častí výroku pravdivé, výrok hodnotíme ako pravdivý.
PPA je: "akreditovaný orgán štátnej správy a zabezpečuje administratívnu činnosť pri poskytovaní podpory 1) v poľnohospodárstve, potravinárstve, lesnom hospodárstve a rybnom hospodárstve, 2) pre pôdohospodárstvo, rozvoj vidieka a rybné hospodárstvo podľa osobitných predpisov".
PPA poskytuje tri druhy podpory – priame podpory, projektové podpory a štátnu pomoc. Priame podpory sa vyplácajú z rozpočtu SR a refundujú z rozpočtu EÚ. Medzi priame platby patria prostriedky zo zdrojov Európskeho poľnohospodárskeho záručného fondu, Európskeho poľnohospodárskeho programu rozvoja vidieka a zo zdrojov štátneho rozpočtu SR.
V rámci projektových podpôr PPA v súčasnosti implementuje tri programy – Program rozvoja vidieka SR 2014 – 2020, Program rozvoja vidieka SR 2007 – 2013 a Operačný program rybné hospodárstvo 2014 – 2020.
Štátna pomoc v rezorte pôdohospodárstva sa poskytuje podnikateľským subjektom pôsobiacim v poľnohospodárskej prvovýrobe, potravinárstve, lesnom a rybnom hospodárstve. Štátna pomoc sa poskytuje priamou formou (dotáciou) poskytnutím nenávratných prostriedkov štátneho rozpočtu z rozpočtovej kapitoly MPRV SR podnikateľským subjektom; a nepriamou formou v zmysle §5 ods. 2 zákona č. 231/1999 Z.z. o štátnej pomoci v znení neskorších predpisov. Okrem toho môže byť poskytnutá aj minimálna pomoc, ktorá však v priebehu akéhokoľvek obdobia troch fiškálnych rokov neprekročí výšku 15 000 eur pre jeden podnik pôsobiaci v sektore výroby poľnohospodárskych výrobkov, 200 000 eur v sektore spracovania, marketing poľnohospodárskych výrobkov a v sektore lesného hospodárstva a 30 000 eur v sektore rybného hospodárstva. Štátna pomoc sa poskytuje na:
- činnosti v poľnohospodárskej prvovýrobe
- činnosti v spracovaní poľnohospodárskych výrobkov a výrobe potravinárskych výrobkov
- činnosti v marketingu poľnohospodárskych a potravinárskych výrobkov
- investície na ochranu kultúrneho a prírodného dedičstva nachádzajúce sa v pôdohospodárskych podnikoch
- nápravu škôd spôsobených nepriaznivými poveternostnými udalosťami a živelnou pohromou podľa osobitného predpisu v sektore pôdohospodárstva
- výskum a vývoj v poľnohospodárstve a lesnom hospodárstve
- činnosti v lesnom hospodárstve
- činnosti zamerané na rozvoj vidieka
- zamestnávanie znevýhodnených zamestnancov a značne znevýhodnených zamestnancov
- činnosti v hospodárskom chove rýb
Podľa bodu e) a f) Štatútu PPA je okrem iného jej náplňou práce aj: “vykonávanie predbežnej a priebežnej finančnej kontroly na účely posúdenia žiadosti o poskytnutie podpory a overenie plnenia podmienok na jej poskytnutie a vykonáva následnú finančnú kontrolu v rozsahu zodpovedajúcom 5 % objemu poskytnutých finančných prostriedkov na Sektorový operačný program pre poľnohospodárstvo a rozvoj vidieka.” (.pdf, Štatút pôdohospodárskej platobnej agentúry, s. 4)
Spoločnú poľnohospodársku politiku EÚ "…. upravujú 4 základné nariadenia, ktoré pokrývajú rozvoj vidieka, financovanie, priame platby poľnohospodárom a trhové opatrenia. Spolu by mali zabezpečiť potravinovú bezpečnosť, presadzovať udržateľné farmárčenie a postupy šetrné k životnému prostrediu, pomáhať rovnovážnemu vývoju a predchádzať tomu, aby sa z vidieckych oblastí stávali hladové doliny."
„Stransparentnili sme procesy. Nad rámec zákona zverejňujeme všetky dotácie, ktoré sú pridelené.“
Informácie o pridelených dotáciách pre poľnohospodárov sa zverejňujú na stránke Pôdohospodárskej platobnej agentúry (PPA). Vyhľadať sa dajú informácie o prijatých žiadostiach o podporu a o pridelených dotáciách. Podľa legislatívy Európskej únie sa prijímatelia dotácií musia zverejňovať povinne (.pdf, s. 1), výnimkami sú prijímatelia malých dotácií. V prípade Slovenska hranicou pre malé dotácie je 1 250 eur (.pdf), napriek tomu PPA zverejňuje dotácie aj pod touto hranicou. Výrok hodnotíme ako pravdivý.
Napriek zverejneniu všetkých dotácii podľa analytika z nadácie Zastavme korupciu Mateja Hrušku PPA nie je taká transparentná, ako by mohla byť. V článku pre Denník N hovorí, že PPA "zverejňuje iba nutné minimum" informácií. Okrem toho upozorňuje na komplikované vyhľadávanie informácií o dotáciách: "Informácie o priamych platbách poľnohospodárov sú na stránke agentúry rozdelené do štyroch kategórií. V jednej z nich si síce nájdete, kto žiadal o priamu podporu, ale ak chcete vedieť, či ju aj získal a v akej výške, musíte prejsť do inej časti – o prijímateľoch pomoci (…) Je tam síce uvedené opatrenie, pod ktoré žiadosť patrí (…), o čo však presne išlo a aké boli napríklad kritériá, si už musíte hľadať inde na webe. V Centrálnom registri zmlúv si môžete vyhľadať konkrétnu zmluvu, kde sú opäť ďalšie informácie. Zaberie to čas a veľa ľudí to určite odradí. Všetky tieto informácie by mali byť na jednom mieste a prepojené." Hruška vyčíta PPA aj to, že zverejňujú iba údaje posledných dvoch rokov.
Naproti tomu sú informácie o klasických eurofondoch zverejnené na jednom mieste, vyhľadať sa dajú aj údaje o dátume prijatia a hodnotenia žiadosti, cieľoch projektu, v niektorých prípadoch bývajú zverejnené aj mená hodnotiteľov a ich hodnotenie. Takéto informácie na stránke PPA chýbajú.
„…RTVS má viaczdrojové financovanie. Jednak teda je to takzvaná zmluva so štátom, potom sú to koncesionárske poplatky, (…). A potom sú to príjmy z reklamy. Tie príjmy z reklamy sú pomerne nepatrné,(…).“
Podľa § 20, zákona č. 532/2010 Z. z. o Rozhlase a televízii Slovenska sú príjmami RTVS, ako tvrdí ministerka Laššáková, úhrady za služby verejnosti v oblasti vysielania poskytovanými RTVS (koncesionárske poplatky), príspevky zo štátneho rozpočtu, príjmy z vysielania mediálnej komerčnej komunikácie či iné sponzorské dary, prípadne príjmy z prenájmu či podnikania. Podľa poslednej dostupnej Výročnej správy o činnosti RTVS za rok 2016 príjmy z reklám dosiahli 2 959 836 eur z celkovej sumy nadobudnutých príjmov za tento rok vo výške 137 517 851 eur (.pdf, s.104), čo predstavuje približne 2,15 % celkových príjmov. Výrok preto hodnotíme ako pravdivý.
RTVS ako každá iná verejnoprávna inštitúcia, na základe zákona č. 532/2010 Z. z. o Rozhlase a televízii Slovenska, zostavuje rozpočet príjmov a výdavkov na kalendárny rok a hospodári na jeho základe.
§ 20, odsek 1 spomínaného zákona hovorí, že príjmy RTVS tvoria:
"a) úhrada za služby verejnosti v oblasti vysielania poskytované Rozhlasom a televíziou Slovenska,
b) príspevok zo štátneho rozpočtu podľa zákona o štátnom rozpočte na príslušný rozpočtový rok poskytnutý na základe zmluvy so štátom určený na uskutočnenie programov vo verejnom záujme, na uskutočnenie účelových investičných projektov alebo na úhradu výdavkov na zabezpečenie vysielania do zahraničia,
c) príjmy z vysielania mediálnej komerčnej komunikácie,
d) sponzorské plnenia podľa osobitného predpisu určené na priame alebo nepriame financovanie programov,
e) príjmy z prenájmu a predaja majetku Rozhlasu a televízie Slovenska,
f) výnosy z vkladov v banke alebo pobočke zahraničnej banky a z finančných investícií; výnosy z vkladov príjmov podľa písmena b) sú príjmom štátneho rozpočtu,
g) dary od fyzických osôb a právnických osôb, ktoré nie sú sponzorským plnením podľa písmena d),
h) dedičstvo v prospech Rozhlasu a televízie Slovenska,
i) granty od fyzických osôb a právnických osôb na plnenie úloh vo verejnom záujme, ktoré nie sú sponzorským plnením podľa písmena d),
j) iné príjmy neuvedené v písmenách a) až i)."
Druhá časť výroku ministerky Ľubici Laššákovej tvrdí, že príjmy z reklám sú pomerne nepatrné k celkovým príjmov RTVS. Na základe údajov z Výročnej správy o činnosti RTVS za rok 2016, ktorá je momentálne posledná dostupná, tieto príjmy predstavujú sumu 2 959 836 eur k celkovej sume príjmov RTVS 137 517 851 eur (.pdf, s.104).
„…vláda získala dôveru v parlamente. Vláda získala 82 hlasov poslancov (…).“
Dôveru novej vláde premiéra Petra Pellegriniho vyslovilo 26. marca 2018 zo 144 prítomných 81 poslancov Národnej rady SR. Za programové vyhlásenie vlády hlasoval celý poslanecký klub strán SMER-SD (49 poslancov), SNS (15) a MOST-HÍD (14). Okrem troch koaličných strán podporili novú vládu aj traja nezaradení poslanci — Alena Baštíková, Rastislav Holúbek a Martina Šimkovičová. Proti programovému vyhláseniu vlády hlasovalo 61 poslancov. Dvaja poslanci sa hlasovania zdržali. Napriek odchýlky výrok hodnotíme ako pravdivý.
„…štyri ženy v politike (vo vláde, pozn.) bolo na Slovensku len jeden jediný krát a to bolo niekedy v 90. rokoch.“
V súčasnosti štyria členovia vlády Petra Pellegriniho sú ženy, čo predstavuje najvyššie zastúpenie ženského pohlavia vo vláde SR od roku 1989. Podobne tomu bolo počas 3. vlády V. Mečiara. Výrok hodnotíme ako pravdivý.
Históriu vlád SR a prehľad jej členov môžeme nájsť na oficiálnej stránke vlády SR. Členkami vlády Slovenskej republiky od 13. 12. 1994 do 30. 10. 1998 boli Katarína Tóthová (podpredsedníčka vlády SR), Zdenka Kramplová (ministerka zahraničných vecí SR), Eva Slavkovska (ministerka školstva a vedy SR) a Oľga Keltošová (ministerka práce, sociálnych vecí a rodiny SR).
V súčasnosti členkami vlády Petra Pellegriniho sú Gabriela Matečná (podpredsedníčka vlády a ministerka pôdohospodárstva a rozvoja vidieka SR), Martina Lubyová (ministerka školstva, vedy, výskumu a športu SR), Ľubica Laššáková (ministerka kultúry SR) a Andrea Kalavská (ministerka zdravotníctva SR).
„…Pôdohospodárska platobná agentúra bola zriadená už v roku 2003 a už sa chystala na vstup do Európskej únie a chystal sa takzvaný register pozemkov.“
Na zriadení Pôdohospodárskej platobnej agentúry pracovalo Ministerstvo pôdohospodárstva a rozvoja vidieka SR od januára 2003 (.rtf, s. 20). Na konci roka 2003 bol prijatý zákon č. 473/2003 Z. z., na základe ktorého bola 1. decembra 2003 zriadená Pôdohospodárska platobná agentúra (PPA). Určité funkcie mohla PPA začať vykonávať až od 1. júla 2004 po vstupe Slovenska do Európskej únie. Zriadenie PPA bolo jednou z podmienok pre čerpanie podpory z európskych fondov (.rtf, s. 20). Na administráciu a kontrolu prideľovaných dotácií PPA využíva tzv. register pôdnych blokov a ich dielov (LPIS), ktorý začal fungovať v polovici roku 2004. Výrok hodnotíme ako pravdivý.
V rámci príprav na vstup do EÚ prijalo Ministerstvo pôdohospodárstva a rozvoja vidieka SR "Návrh ďalšieho postupu a organizačno-technických opatrení na zabezpečenie zriadenia a budovania Pôdohospodárskej platobnej agentúry", v ktorom bol určený harmonogram úloh potrebných na zriadenie PPA.
Od 1. januára 2004 sa Intervenčná poľnohospodárska agentúra agentúra SAPARD a Sekcia pôdohospodárskej platobnej agentúry MP SR zlúčili a stali sa súčasťou PPA.
„… Slovensko, (…), ktorá má by som povedala rozbitý pôdny systém z čias minulosti, kde máme 8 tisíc parciel v katastri nehnuteľností, v katastri nehnuteľností E a v katastri nehnuteľností C je 7,5 milióna parciel (…).“
Podľa úradu geodézie, kartografie a katastra Slovenskej republiky je v katastri nehnuteľností C v roku 2017 evidovaných 7,81 milióna parciel. Množstvo parciel typu E sa nepodarilo dohľadať a na otázku neodpovedalo ani Ministerstvo pôdohospodárstva, preto výrok hodnotíme ako neoveriteľný.
Parcela registra E (EKN parcela) je parcela zapísaná v katastri, ale jej hranice nie sú v teréne viditeľné (na rozdiel od parciel registra C, ktorých hranice sú v teréne viditeľné). Je to často prípad malých rolí, ktoré začalo obhospodarovať jednotné roľnícke družstvo (v listinách uvádzané ako pozemky v užívaní socialistickej organizácie) a počas neskorších mapovaní sa zamerala len veľká roľa obhospodarovaná JRD. Tým pádom vznikla jedna veľká parcela registra C, definuje Kataster nehnuteľností.
„Ten nový register pôdy sa kreoval v spolupráci s poľnohospodármi vtedy aktívnymi a nad ortofotosnímkami. Z existujúcich 2,4 milióna hektárov poľnohospodárskej pôdy v roku 2003 sa do tohto registra pôdy dostalo len 2,1 milióna hektárov, ktoré sme my potom aj negociovali v Bruseli. Bola to v podstate pôda, ktorá bola uznaná a na ktorej sa mohla vykonávať poľnohospodárska činnosť.“
Register pôdy sa skutočne vytváral za pomoci ortofotosnímok.V roku 2003 sa na Slovensku nachádzalo približne 2,4 milióna hektárov poľnohospodárskej pôdy. Posledná dostupná informácia z Úradu geodézie, kartografie a katastra SR zo začiatku roku 2017 udáva rozlohu poľnohospodárskej plochy o výmere 2,38 milióna hektárov. Informácie o tom, koľko hektárov poľnohospodárskej pôdy sa v roku 2003 dostalo do nového registra nie je dostupná.
Podľa Národného strategického plánu (.pdf, s.13) rozvoja vidieka SR k 31.12.2003 predstavovala rozloha poľnohospodárskej pôdy skutočne 2,4 milióna hektárov.
Výskumný ústav pôdoznalectva a ochrany pôdy vybudoval počas rokov 2002-2003 na základe poverenia Ministerstva pôdohospodárstva a rozvoja vidieka register poľnohospodárskych pôdnych blokov. Vytvorenie tohto registra predstavovalo základný predpoklad na to, aby slovenskí farmári mohli čerpať finančné prostriedky z fondov Európskej komisie. Register LPIS(Land Parcel Identification System) bol vybudovaný na základe digitálnych ortofotomáp, ktoré nemôžu byť staršie ako päť rokov a tiež referenčnej parcely, prostredníctvom ktorej prebieha celá administrácia a kontrola danej žiadosti (.pdf, s.7). Databáza je udržiavaná v aktuálnom stave, aby mohla odrážať čo najvernejšiu realitu.
Úrad geodézie, kartografie a katastra Slovenskej republiky vydal vo svojej štatistickej ročenke o pôdnom fonde v SR správu, že k 1.januáru 2017 bola rozloha poľnohospodárskej pôdy na Slovensku 2 385 328 milióna hektárov.
Jedná sa o najčerstvejšie sumárne údaje katastra o pôdnom fonde, ktoré sú na webstránke úradu dostupné v čase overovania výroku. Či došlo k zmenšeniu výmery poľnohospodárskej pôdy počas roka 2017 zatiaľ nie je možné overiť.
Niektoré zdroje ako napríklad Hospodárske noviny či Webnoviny vo svojich článkoch uvádzajú, že na Slovensku sa koncom roka 2017 nachádzalo 2,4 milióna hektárov poľnohospodárskej pôdy. Nie je však jednoznačné, či pojednávajú o poľnohospodárskej pôde uznanej na výkon poľnohospodárskej činnosti.
„Každý členský štát má povinnosť skontrolovať minimálne 5% žiadateľov. Slovenská republika kontroluje 10% žiadateľov. To sú kontroly takzvané kontroly na mieste. Pomedzi to sa robia kontroly administratívne. Tých robí Pôdohospodárska platobná agentúra 100%.“
Je pravdou, že každý členský štát Európskej únie je povinný skontrolovať aspoň 5% žiadateľov o agrodotácie. Presný údaj o tom, koľko žiadateľov o dotácie je kontrolovaných na Slovensku nie je dostupný ani na stránkach Ministerstva pre pôdohospodárstvo a rozvoj vidieka ani na stránke Slovenskej pôdohospodárskej agentúry (PPA). PPA uvádza, že každá žiadosť prechádza niekoľko stupňovou administratívnou kontrolou, no tento fakt nie je možné jednoznačne overiť. Vzhľadom k tomu, že vo výroku sa nachádzajú aj nedohľadateľné fakty, označujeme ho ako neoveriteľný.
Urobiť kontrolu tisíciek príjemcov európskych platieb naraz na mieste nie je podľa riaditeľky odboru rizikovej analýzy, L. Vágnerovej, možné. Pri takzvaných priamych podporách by napríklad muselo byť skontrolovaných až 16 tisíc žiadateľov. Európska komisia požaduje, aby takýmto spôsobom kontroly bolo overených minimálne 5 percent príjemcov priamych podpôr. Na takúto kontrolu nesmie byť väčšina žiadateľov (75-80 %) vybraných náhodne. Ich výber je uskutočnený na základe predchádzajúcej rizikovej analýzy. Riziková vzorka bola spočiatku vyberaná odhadom expertov, a teda na základe subjektívneho odhadu expertných pracovníkov agentúry, čo sa neskôr ukázalo ako nedostatočne efektívne z hľadiska splnenia požiadaviek Európskej komisie. Táto metóda bola preto neskôr nahradená viacrozmernou štatistickou analýzou dát.
Kontroly žiadateľov priamych platieb sa uskutočňujú na základe pravidiel krížového plnenia, ktoré sú platné od 1. januára 2009. Jedná sa o súbor požiadaviek a noriem životného prostredia, zmeny klímy, dobrého poľnohospodárskeho stavu pôdy, verejného zdravie a zdravia zvierat a rastlín, a tiež dobrých životných podmienok pre chované zvieratá.
Ministerstvo pôdohospodárstva a rozvoja vidieka Slovenskej republiky uvádza, že žiadatelia o priame platby musia plniť všeobecné podmienky oprávnenosti a tak isto aj konkrétne podmienky na jednotlivé platby. Na Slovensku vykonáva kontrolu podmienok krížového plnenia PPA a ňou poverené organizácie ako Ústredný kontrolný a skúšobný ústav poľnohospodársky a Štátna veterinárna a potravinová správa SR. Porušenie podmienok môže viesť ku kráteniu priamych platieb vo výške 3% až 5% pričom opakované nedodržiavanie podmienok môže viesť až k 15% kráteniu.
Podľa PPA sú na overenie podmienok oprávnenosti a overenia pravidiel krížového plnenia na žiadostiach vykonávané niekoľko stupňové administratívne kontroly.
Ministerstvo pôdohospodárstva a rozvoja vidieka na svojej stránke nemá zverejnené informácie o počte žiadateľov o agrodotácie za rok 2017 a ani o počte vykonaných kontrol. Či Slovenská republika kontroluje 10% žiadateľov preto nemožno overiť.
Webová stránka Slovenskej pôdohospodárskej agentúry ponúka možnosť vyhľadať si konkrétnu podanú žiadosť v prípade, že záujemca o túto informáciu pozná konkrétne údaje. Otvorené štatistické údaje sa na stránke nenachádzajú.
„…Pôdohospodárska platobná agentúra okrem kontrol na mieste pomocou GPS prístrojov kontroluje cez takzvané otvorené satelitné okná a tie okná sa posúvajú v rámci Slovenska o rozlohe 30 na 30 kilometrov alebo 40 na 40 kilometrov.“
Analytické prístupy pomáhajú Pôdohospodárskej platobnej agentúre (PPA) pri hľadaní neoprávnených žiadateľov o eurodotácie. PPA kontroluje územia žiadateľov o dotácie prostredníctvom GPS zariadení a taktiež prostredníctvom diaľkového prieskumu Zeme za využitia satelitných snímkov. Výrok preto hodnotíme ako pravdivý.
PPA používa analytiku na kontrolovanie miest a aj pri výbere plôch, ktoré sú snímané prostredníctvom satelitov. Najčastejšie sa veľkosť plochy, ktorú žiadateľ deklaruje v žiadosti o podporu, kontroluje priamo na mieste, kde sa plocha meria prostredníctvom GPS prístrojov. Druhý spôsob, ktorý sa na kontrolu využíva, je tzv. diaľkový prieskum zeme (DPZ) v prípade, keď si agentúra objedná zhotovenie satelitných snímkov.
Podľa projektu Geodata Store býva diaľkový prieskum považovaný za najobjektívnejšiu a najrýchlejšiu metódu kontroly poľnohospodárskych dotácii na základe obhospodarovanej plochy. Komisia Európskej únie členské štáty podporuje vo využívaní takejto formy overovania informácii. Kontrola poľnohospodárskych dotácii sa realizuje vo Výskumnom ústave pôdoznalectva a ochrany pôdy ako delegovaná činnosť PPA. Kvôli rozpočtu sa však takéto kontroly uskutočňujú len v limitovanom rozsahu. Z tohto dôvodu je potrebné, aby tieto okná, a teda oblasti určené pre diaľkový prieskum Zeme v rámci ktorých budú plochy zaznamenané, pokrývali čo najviac plôch rizikových žiadateľov.
Podľa L.Vágnerovej, riaditeľky odboru rizikovej analýzy PPA, je Slovensko jednou z mála krajín, ktorá robí výber okien pre diaľkový prieskum Zeme na základe analytiky.
Odbor rizikovej analýzy PPA využíva štatistickú analýzu aj pri odhaľovaní interných chýb a tiež súvislostí medzi systematickými a zrejmými chybami. V budúcnosti by agentúra chcela pomocou využitia sofistikovanejšej metódy viacrozmernej štatistickej analýzy predpovedať rizikovosť vzoriek.
Podľa Výskumného ústavu pôdoznalectva a ochrany pôdy sa od roku 2004 do roku 2009 veľkosť satelitných okien zväčša pohybovala vo veľkosti 20 x 20 kilometrov (.pdf, s.10).
V súčasnosti nie sú dostupné informácie o konkrétnej veľkosti satelitných okien, no je možné, že ich veľkosť môže variovať podľa potreby konkrétnej analýzy.
„…generálny riaditeľ Pôdohospodárskej platobnej agentúry pán inžinier Kožuch podal trestné oznámenie na neznámeho páchateľa, (…).“
Generálny riaditeľ Pôdohospodárskej platobnej agentúry (PPA) Juraj Kožuch dňa 27. marca 2018 podal trestné oznámenie na neznámeho páchateľa vo veci možného subvenčného podvodu s agrodotáciami. Trestné oznámenie Kožuch podal na základe článku Denníka N, ktorý upozornil na to, že kvôli dotáciám sa podvádza s poliami a pozemkami, pričom do podvodov bola zapojená aj firma bývalej okresnej šéfky SMER-u SD. Výrok hodnotíme ako pravdivý.
Podľa spomínaného článku firma Gard (v súčasnosti premenovaná na Agro Porúbka), za ktorou stojí bývalá okresná šéfka strany SMER SD Ľubica Rošková, poberala dotácie na pozemky, ktoré nevlastní ani neobhospodaruje. Dotácie dostala firma aj na pozemok s asfaltovým parkoviskom. Za rok si takto firma mohla prilepšiť o 40 000 eur.
Po prevalení tejto kauzy skontrolovala PPA "v informačnom systéme všetky priame platby spoločnosti Agro Porúbka a identifikovala konkrétne plochy". Pri kontrole sa zistilo, že Výskumný ústav pôdoznalectva a ochrany pôdy (VÚPOP) vážne pochybil pri aktualizácii registra poľnohospodárskych produkčných plôch LPIS. Ako ornú pôdu tak napríklad klasifikoval aj parkovisko, na ktoré bola poskytnutá dotácia. Práve digitálny systém LPIS slúži ako mapový podklad pre prideľovanie dotácií. Následne Gabriela Matečná odvolala riadiacich zamestnancov VÚPOP zodpovedných za správu LPIS. Zároveň presunula celý odbor diaľkového prieskumu Zeme a geoinformatiky pod PPA.
Matečná kauzu označila za "vysoko cielený a sofistikovaný subvenčný podvod", o ktorom "niekto musel vedieť". Firma Agro Porúbka mala mať podľa Matečnej kontaktnú osobu, ktorá jej poskytovala citlivé informácie o podávaní žiadostí o agrodotácie.
Podľa Denníka N informácie nemuseli uniknúť iba z VÚPOP. V článku upozorňuje na to, že najväčším množstvom informácií o žiadostiach a dotáciách disponuje práve PPA.
„Výskumný ústav pôdoznalectva a ochrany pôdy na Slovensku spravuje práve tento register pozemkov od roku 2003.(…) V ostatných alebo v iných členských krajinách tento útvar geoinformatiky a diaľkového prieskumu územia priamo patrí pod pôdohospodárske platobné agentúry. Rakúsko, Nemecko.“
Výrok hovorí o Výskumnom ústave pôdoznalectva a ochrany pôdy (VÚPOP), ktorý plní viacero úloh v rámci výskumu a vývoja, činnosti v rámci verejného záujmu ale plní aj služby občanom. Okrem iného prevádzkuje aj portál podnemapy.sk na ktorom majú občania prístup k poľnohospodárskym informáciám o konkrétnych pôdnych parcelách. Táto stránka je registrom poľnohospodárskych pôdnych blokov, ktorý bol na poverenie ministerstva pôdohospodárstva vybudovaný VÚPOP počas rokov 2002 a 2003 (.pdf, s. 7). VÚPOP vykonáva niekoľko činností pre Pôdohospodársku platobnú agentúru, ktorá je zodpovedná za administratívu a poskytnutie podpory poľnohospodárom. Pre porovnanie, v Nemecku a Rakúsku sú skutočne príslušné ministerstvá poľnohospodárstva zodpovedné za administráciu a spravovanie európskych fondov zameraných na rozvoj vidieka a podporu poľnohospodárstva. Výrok preto hodnotíme ako pravdivý.
Výskumný ústav pôdoznalectva a ochrany pôdy (VÚPOP) na Slovensku plní v rámci verejného záujmu MPaRV SR a štátnej správy tieto odborné činnosti:
- vypracovanie odborných stanovísk a návrhov Pôdnej služby pri ochrane a využívaní poľnohospodárskych pôd v zmysle platnej legislatívy
- prevádzkovanie a aktualizáciu Identifikačného systému produkčných blokov na poľnohospodárskej pôde (LPIS)
- tvorbu GIS vrstiev LPIS súvisiacich s kontrolou dotácií a s podporou rozhodovania v rezorte pôdohospodárstva
- výkon delegovaných činností z Pôdohospodárskej platobnej agentúry metódou diaľkového prieskumu Zeme
- aplikáciu národného systému pre odhad úrod a produkciu poľnohospodárskych plodín
- monitoring kvality závlahových a drenážnych vôd
- aktivity vyplývajúce z plnenia požiadaviek dusičnanovej smernice v podmienkach SR
V rámci kontraktu medzi VÚPOP a Pôdohospodárskou platobnou agentúrou (PPA) plní VÚPOP tieto odborné úlohy:
- kontrola oprávnenosti poberania dotácií na plochu metódou DPZ
- mapový server GIS-Infoservis pre potreby PPA a ostatné služby
- spracovanie a vyhodnotenie kontrol na mieste
Pre MPaRV SR zabezpečuje VÚPOP okrem iného aj aktualizáciu, správu a administráciu informačného systému geopriestorových žiadostí o podporu.
VÚPOP prevádzkuje aj portál podnemapy.sk, na ktorom si široká verejnosť môže online prezrieť informácie o poľnohospodárskej pôde. Dostupný je aj Register pôdy na ktorom si verejnosť môže po zadaní čísla LPIS dielu prezrieť na čo sa konkrétna parcela využíva.
Pre porovnanie, v Nemecku je Federálne ministerstvo pre hospodárstvo a technologie (Federal Ministry for Economic Affairs and Energy) zodpovedné za financovanie projektov v rámci Európskeho fondu regionálneho rozvoja, Európskeho poľnohospodárskeho fondu pre rozvoj vidieka a Európskeho námorného a rybárskeho fondu. (.pdf, str. 2-3) Rovnako je tomu aj v Rakúsku, kde Ministerstvo poľnohospodárstva a životného prostredia (Federal Ministry of Sustainability and Tourism) koordinuje spravovanie Európskeho fondu regionálneho rozvoja.
„Tento výskumný ústav (Výskumný ústav pôdoznalectva a ochrany pôdy, pozn.) jeho povinnosťou pri správe tohto registra je aktualizovať register na základe nových ortofotosnímok. Tieto ortofotosnímky a snímanie celej našej republiky sa robí v trojročných cykloch a keďže sa snímkovalo v roku 2012, aj v roku 2016 a našli sa tam plochy, ktoré tam nemali čo robiť, za ktoré je priamo zodpovedný práve tento výskumný ústav,“
Výskumný ústav pôdoznalectva a ochrany pôdy (VÚPOP) je zodpovedný za správu digitálneho registra poľnohospodárskych produkčných plôch LPIS, na základe ktorého sa poskytujú agrodotácie. LPIS sa aktualizuje v rámci cyklickej aktualizácie každé tri roky na základe aktuálnych ortofotomáp (.pdf, s. 9). Podľa Výročnej správy VÚPOP z roku 2013, sa v roku 2013 uskutočnila "cyklická aktualizácia na digitálnych ortofotomapách nalietaných v roku 2011" (.pdf, s. 32). Ako uvádza Výročná správa Národného poľnohospodárskeho a potravinárskeho centra za rok 2016, prebehla v roku 2016 cyklická aktualizácia na digitálnych ortofotomapách nasnímaných v roku 2015 (.pdf, s. 21). To, že "VÚPOP zlyhal pri aktualizácií plôch nad ortofotomapami a verifikoval v systéme LPIS aj plochy, ktoré tam nemali byť", sa zistilo až v marci 2018 po prevalení kauzy s agrodotáciami. Napriek nepresnostiam výrok hodnotíme ako pravdivý.
Podľa článku Denníka N poberala firma Agro Porúbka bývalej okresnej šéfky strany SMER-SD dotácie určené na ornú pôdu a trávnaté plochy aj na pozemky, ktoré pod tieto kategórie nespadajú — napríklad asfaltové parkovisko alebo ovocný sad. Po tomto zistení nariadila Matečná kontrolu spomínaných pozemkov, pri ktorej sa zistilo, že VÚPOP pozemky chybne identifikovala ako ornú pôdu. Následne boli odvolaní riadiaci zamestnanci VÚPOP zodpovední za správu systému LPIS.
Odvolaní zamestnanci sa proti obvineniam bránia.Odvolaný riaditeľ VÚPOP Miroslav Kromka tvrdí, že za výber kontrolných zón je zodpovedná Poľnohospodárska platobná agentúra (PPA). Pre denník Pravda Kromka ďalej uvádza, že "medializované parkovisko v Lekárovciach sa podľa neho v kontrolovanej lokalite spolu s ďalšími plochami spoločnosti Agro Porúbka nachádzalo. No na kontrolu cez diaľkový prieskum zeme vybraté nebolo". Viacerí pracovníci VÚPOP takisto upozornili PPA ešte vo februári 2018 na pravdepodobné zneužívanie dotácií na čo PPA zareagovalo negatívne.
Ďalším problémom je, ako uvádza Pravda, že pracovníci VÚPOP pri trojročných kontrolných cykloch nemusia zachytiť zmeny na monitorovanom území.
„My platíme všetkým žiadateľom, európska legislatíva dokonca to hovorí, všetkým žiadateľom, ktorí podajú žiadosť. Ak splnia podmienky a kritéria pridelenia tejto platby, ktorá je z prvého piliera, tak tie platby dostanú. Až následne ak sa zistí chyba po administratívnej kontrole, tak sa znižuje výmera, dávajú sa sankcie. Ak sa zistí chyba po kontrole na mieste, tých päť alebo desať percent žiadateľov, ktorí sa skontrolujú GPS alebo cez satelitné okná, tak vtedy nastane samozrejme tá sankcia.“
Výrok hovorí o podmienkach na získanie priamych platieb, ktoré sú nazývané aj ako prvý pilier spoločnej poľnohospodárskej politiky EU (SPP). Zákon 342/2014 Z.z. v § 2 hovorí, že za určitých ďalej špecifikovaných podmienok, môžu byť priame platby poskytnuté aj žiadateľovi, ktorý nespĺňa podmienky. Usmernenie MPRV SR č. 1376/2018-640 ďalej vymedzuje situácie, v ktorých môže dojsť k sankciám za neplnenie podmienok alebo porušenie pravidiel na poskytnutie priamych platieb. Podľa nariadenia Európskej komisie kontrola na mieste musí byť vykonaná minimálne u 5 % príjemcov priamych podpôr. Väčšina žiadateľov vybraných na túto kontrolu (75 až 80 percent) nesmie byť vybraná náhodne, ale na základe rizikovej analýzy. Tieto kontroly PPA vykonáva prostredníctvom kontroly územia pomocou GPS zariadení a taktiež prostredníctvom diaľkového prieskumu Zeme za využitia satelitných snímkov. Tieto kontroly predchádzajú niekoľkostupňové administratívne kontroly, ktoré sú vykonávané pre overenie plnenia podmienok oprávnenosti, teda sú vykonané v prípade každej žiadosti. Výrok preto hodnotíme ako pravdivý.
Podľa ods. 8 § 2 zákona 342/2014 Z.z. sa priame platby poskytnú aj žiadateľovi, ktorý nespĺňa podmienky podľa odseku 7 písm. c) ale na poľnohospodárskej ploche vykonáva minimálnu činnosť podľa § 6, t. j. žiadateľ je povinný v roku, v ktorom podal žiadosť trvalo zabezpečovať udržiavanie trvalého trávnatého porastu. Zabezpečovaním sa rozumie činnosť, ktorá zabráni rozširovaniu samonáletov drevín, inváznych druhov rastlín a húževnatých burín.
Usmernenie MPRV SR č. 1376/2018-640 k nariadeniu vlády SR č. 342/2014 Z.z. (.pdf, s. 33 — 42) v § 14 hovorí o znižovaní, úprave a odňatí priamych platieb.
Podľa Štatútu PPA (.pdf, s. 4) agentúra okrem iného:
e) vykonáva predbežnú a priebežnú finančnú kontrolu na účely posúdenia žiadosti
o poskytnutie podpory podľa zákona č. 543/2007 Z. z. a overenie plnenia podmienok na jej poskytnutie, ak osobitný predpis neustanovuje inak,
f) vykonáva následnú finančnú kontrolu v rozsahu zodpovedajúcom 5 % objemu poskytnutých finančných prostriedkov na Sektorový operačný program pre poľnohospodárstvo a rozvoj vidieka
„…majú možnosť nielen cez našu infolinku, ktorú som spomínala, ale majú možnosť zákon 9 z roku 2010 o podaniach petíciách a sťažnostiach, využiť takúto metódu (…). Či tam zákon slovenský stanoví, že pokiaľ takáto sťažnosť na úrad príde, úrad sa musí s touto sťažnosťou do 30, poťažmo 60 dní vysporiadať.“
Podozrenie zo spáchania korupcie môžu občania nahlasovať na bezplatnej Antikorupčnej linke Úradu vlády SR alebo priamo prostredníctvom e-mailu ministerstva pôdohospodárstva korupcia@land.gov.sk, avšak táto e-mailová adresa neslúži pre nahlasovanie sťažností. Tie musia byť nahlásené v súlade so tzv. zákonom o sťažností, ktorý ministerka spomína. Zákon č. 9/2010 Z.z. stanovuje, že podaná sťažnosť musí byť vybavená do 60 pracovných dní. V prípade sťažnosti náročnej na prešetrenie sa táto lehota môže predĺžiť o ďalších 30 dní (§ 13). Petičné právo je obsiahnuté v zákone č. 29/2015 Z. z. Výsledok vybavenia petície musí byť oznámený do 30 pracovných dní, pri zložitých prípadoch sa lehota môže predĺžiť na 60 pracovných dní (§ 5, bod 5). Nakoľko ministerkou uvedená lehota bola nesprávna, výrok hodnotíme ako nepravdivý.
30-dňová lehota na vybavenie sťažnosti platila až do roku 2010. Od februára 2010 platí novela zákona o sťažnostiach, ktorá lehotu predĺžila na 60 dní. V prípade sťažnosti náročnej na vybavenie sa lehota môže predĺžiť o ďalších 30 pracovných dní.
„… budú platné až od mája tohto roku (…) Napríklad zákon o nájme poľnohospodárskych pozemkov 504, kde sme zrušili takzvanú automatickú prolongáciu nájmov. Kde sme sa vyhli alebo chceme zabrániť špekulatívnemu predaju alebo nájmu pôdy.“
Najnovšia novela zákona 504/2003 Z.z. o nájme poľnohospodárskych pozemkov, poľnohospodárskeho podniku a lesných pozemkov bude platná od 1. mája 2018. Dôvody, pre ktoré sa v rámci novely zrušila automatická prolongácia nájmov, sú však v dôvodovej správe k novele uvedené odlišné než aké prezentuje vo výroku ministerka Matečná. Nie je vylúčené, že vďaka zrušeniu automatickej prolongácie môže dôjsť k sťaženiu špekulatívneho predaja a prenájmu, avšak dôvody, pre ktoré bola daná právna úprava zavedená, boli pri jej tvorbe odlišné. Výrok hodnotíme ako zavádzajúci.
Ako vysvetľuje aj dôvodová správa k tejto novele, automatická prolongácia nájmov bola skutočne zrušená, dôvody sú však odlišné:
"Takáto právna úprava často viedla k sporom a k neprehľadnosti v dojednaniach týkajúcich sa užívania pozemkov. Akreditovaný orgán štátnej správy zabezpečujúci administratívnu činnosť pri poskytovaní podpory v poľnohospodárstve detekoval automatickú obnovu nájomného vzťahu ako častú príčinu tzv. dvojitých deklarácií. Takéto jeho zistenia následne môžu brzdiť výplatu priamych platieb aj tým subjektom, ktoré – s ohľadom na systém priamych platieb viazaných na pôdne bloky–dvojitú deklaráciu nespôsobili. Navyše, ako vyplýva z doterajších zistení tohto orgánu, následné riešenia v záujme odstránenia vzniknutých nejasností (s ohľadom na povinnosť výkonu kontrolnej činnosti presne určenými subjektmi) si vyžadujú finančné náklady v rozsahu cca 450 € – 500 € denne.
Zrušením automatickej obnovy nájomného vzťahu z dôvodu uvedeného v doterajšom § 12 ods. 1 má predkladateľ ambíciu posilniť jednak práva vlastníka pozemku a jednak stabilitu podnikateľského prostredia pre tie subjekty, ktoré pôdu skutočne obhospodarujú, so súčasným vytvorením podmienok na prístup k pôde ďalším podnikateľským subjektom."
„Máme ústavný zákon, ktorý chráni pôdu, ako naše prírodné bohatstvo.“
Ústavným zákonom č. 137/2017 Z. z. došlo k zmene a doplneniu Ústavy SR o čl. 44 ods. 5 podľa ktorého „Poľnohospodárska pôda a lesná pôda ako neobnoviteľné prírodné zdroje požívajú osobitnú ochranu zo strany štátu a spoločnosti“. Výrok hodnotíme ako pravdivý.
Predkladateľmi návrhu ústavného zákona boli poslanci SNS Andrej Danko, Eva Antošová, Jaroslav Paška a Tibor Bernaťák. Podľa dôvodovej správy, úprava má za cieľ ústavne zakotviť rámec ochrany pôdy pred jej špekulatívnym výkupom, ktorý by mohol mať rozsiahle negatívne následky, najmä by mohol ohroziť potravinovú bezpečnosť štátu (.doc, s. 1).
„…niekoľko rokov dozadu, keď sme mali škody na ovocí a tam ministerstvo spolu s vládou Slovenskej republiky a s ministerstvom financií, pomohlo odškodniť týchto farmárov a dali sme tam myslím, že objem 3,1 milióna eur. 20 miliónov eur (vyčíslená škoda farmármi, pozn.) na sucho, ktoré bolo minulý rok, je obrovská čiastka. Ja potrebné prioritizovať.“
Mrazy, ktoré zastihli Slovensko v závere apríla 2016, spôsobili značný úbytok na množstve urodeného ovocia. Ovocinári škody vyčíslili na 16 miliónov eur. Podľa odhadov nízke teploty poškodili až 70 % všetkých sadov. Koncom decembra 2016 sa im štát rozhodol poskytnúť odškodnenie vo výške 3,5 milióna eur. 2,5 milióna z celkového objemu peňazí pochádzalo z Ministerstva financií SR, 1 miliónom prispelo Ministerstvo pôdohospodárstva a rozvoja vidieka SR. Poľnohospodári žiadali odškodnenie aj za sucho z roku 2017, ktoré spôsobilo škody v sume 19,3 milióna eur čiže približne 20 milióna eur čo spomínala Matečná. Agrárna komora Slovenska (AKS) uvádza vo svojej tlačovej správe, že na problém opakovane upozorňovala, pričom vláda sa jeho riešeniu vyhýba. Urýchlené riešenie žiada AKS v liste adresovanom najvyšším vládnym predstaviteľom. Do budúcnosti žiadajú aj vytvorenie rizikového fondu, z ktorého by sa poľnohospodárom vyplácali škody spôsobené nepriaznivým počasím. Podľa správy z februára 2018 k odškodneniu ešte stále nedošlo. Výrok hodnotíme ako pravdivý.
„V súčasnosti prebieha zase legislatívna úprava zákona, ktorý upravuje eZdravie (…).“
Úprava elektronického zdravotníctva (eZdravia) je obsiahnutá v zákone č. 153/2013 Z. z. o národnom zdravotníckom informačnom systéme. Posledná novelizácia tohto zákona bola vykonaná zákonom č. 351/2017 Z. z. s účinnosťou od 1. januára 2018, s výnimkou niektorých ustanovení, ktoré nadobudnú účinnosť 1. júla 2018 a 1. januára 2019. Podľa stránky ezdravotnictvo.sk prevádzkovanou Národným centrom zdravotníckych informácií (NCZI) sa aktuálne pripravuje vydanie všeobecne záväzného právneho predpisu upravujúceho rozsah údajov poskytovaných národnému centru, okruh spravodajských jednotiek a lehoty poskytovania údajov. Výrok hodnotíme ako pravdivý.
„…sme zmenili systém financovania tých školských klubov. To znamená, že sme prerobili tú bázu, na základe ktorej sa financuje, aby to bolo naozaj adresné, aby financie išli z podielových daní tam, kde naozaj školské kluby sú, že sme navýšili objem financovania, navýšili sme aj tie koeficienty.“
Vládny návrh novely zákona č. 597/2003 Z. z. o financovaní základných škôl, stredných škôl a školských zariadení bol poslancami Národnej rady SR schválený v júni 2017. Táto novela je platná od 1. januára 2018 a prináša niekoľko základných zmien, v ktorých je zahrnuté aj spravodlivejšie rozdeľovanie finančných prostriedkov zriaďovateľom škôl prostredníctvom výpočtu koeficientu kvalifikačnej štruktúry (.doc, s. 1), ako to spomína ministerka Lubyová. Daná novela zabezpečuje aj poskytovanie finančných prostriedkov na rozvoj škôl a školských zariadení v rámci dotácií a rozvojových projektov. Ako na to odkazovala aj ministerka, novela upravila aj financovanie školských klubov, zmenou zákona sa modifikovali "ukazovatele, podľa ktorých sa rozdeľujú podielové dane obciam na činnosť školských klubov detí" (.doc, s. 1). Tento výrok hodnotíme ako pravdivý.
„…v rezorte kultúry a médií som pracovala takmer 30 rokov (…).“
Ako uvádza oficiálna stránka Ministerstva kultúry SR a aj Denník N, novovymenovaná ministerka kultúry Ľubica Laššáková absolvovala štúdium na Katedre rozhlasovej a televíznej žurnalistiky na Filozofickej fakulte Univerzity Komenského v Bratislave. Už od roku 1983 pôsobila ako zástupkyňa šéfredaktora odvetvového časopisu celulózovo – papierenského priemyslu Slovcepa. V rokoch 1988-2011 pracovala ako redaktorka a moderátorka Slovenského rozhlasu, kde väčšinu času moderovala reláciu "Rádiovíkend". Niekoľko rokov bola aj vedúcou odbornej redakcie a publicistiky. Neskôr zastávala pozíciu programovej a tlačovej manažérky PKO v Banskej Bystrici. Výrok preto hodnotíme ako pravdivý.
Od júna 2012 do júna 2016 v oblasti kultúry však nepracovala, keďže bola prednostkou Okresného úradu v Banskej Bystrici. Ľubica Laššáková je banskobystrickou mestskou poslankyňou a šéfkou poslaneckého klubu Smeru v Banskobystrickom kraji. V roku 2016 navyše pracovala v Štátnej vedeckej knižnici v Banskej Bystrici ako manažérka kultúry, projektová manažérka. V roku 2018 nastúpila na post krajskej šéfky strany po Jane Laššákovej, ktorú menovali za sudkyňu Ústavného súdu SR.
„…v tom Slovenskom rozhlase bola jedna z mojich špecializácii práve kultúra. Takže pripravovala som rôzne kultúrne pozvánky, moderovala som niektoré kultúrne podujatia. (…) Skôr by som sa možno vrátila k tomu, že 25 rokov som pracovala v médiách a v kultúre a v politických štruktúrach iba 5.“
Podľa dostupných údajov na webovej stránke Ministerstva kultúry SR Ľubica Laššáková v rokoch 1988-2011 pracovala ako redaktorka a moderátorka Slovenského rozhlasu. Niekoľko rokov bola aj vedúcou odbornej redakcie a publicistiky. Neskôr zastávala pozíciu programovej a tlačovej manažérky PKO v Banskej Bystrici. Rovnako pravdivá je aj druhá časť výroku, kde Laššáková tvrdí, že v politických štruktúrach pôsobí iba 5 rokov, keďže od roku 2012 do júna 2016 bola prednostkou Okresného úradu v Banskej Bystrici a zároveň aj členkou strany SMER-SD. Výrok preto hodnotíme ako pravdivý.
Ministerka kultúry Ľubica Laššáková absolvovala štúdium na Katedre rozhlasovej a televíznej žurnalistiky na Filozofickej fakulte Univerzity Komenského v Bratislave. Od roku 1983 pôsobila ako zástupkyňa šéfredaktora odvetvového časopisu celulózovo – papierenského priemyslu Slovcepa. V rokoch 1988-2011, teda ako spomína vo svojom výroku, pracovala na poste redaktorky a moderátorky Slovenského rozhlasu, kde väčšinu času moderovala reláciu "Rádiovíkend" a s tým spojené aj isté kultúrne podujatia. Niekoľko rokov bola aj vedúcou odbornej redakcie a publicistiky. Neskôr zastávala pozíciu programovej a tlačovej manažérky PKO v Banskej Bystrici. Od júna 2012 do júna 2016 v oblasti kultúry však nepracovala, keďže bola prednostkou Okresného úradu v Banskej Bystrici. Ku kultúre sa však ešte v roku 2016 vrátila, keď pracovala v Štátnej vedeckej knižnici v Banskej Bystrici ako manažérka kultúry a projektová manažérka. Ľubica Laššáková je zároveň banskobystrickou mestskou poslankyňou a šéfkou poslaneckého klubu Smeru v Banskobystrickom kraji. V roku 2018 nastúpila na post krajskej šéfky strany po Jane Laššákovej, ktorú menovali za sudkyňu Ústavného súdu SR.
„… dokonca v referende, ktoré bolo na tému, či koncesionárske poplatky áno alebo nie, sa obyvatelia jednej vyspelej európskej krajiny vyjadrili, že áno.“
Ministerka Laššáková vo svojom výroku mieri na referendum, ktoré sa 4. marca 2018 uskutočnilo vo Švajčiarsku. Švajčiari rozhodovali o zrušení resp. zachovaní koncesionárskych poplatkov za verejnoprávny rozhlas a televíziu, ktoré vysielajú v štyroch jazykoch krajiny. Predmetná otázka znela, či sú občania za zrušenie koncesionárskych poplatkov. Až 71,6 percenta oprávnených voličov hlasovalo za "nie", teda boli za zachovanie koncesionárskych poplatkov. Výrok hodnotíme ako pravdivý.
Švajčiari v referende jasne odmietli zrušenie koncesionárskych poplatkov za verejnoprávny rozhlas a televíziu. Proti ich zrušeniu hlasovalo 71,6 percenta oprávnených voličov. Švajčiari v tomto referende zároveň odsúhlasili (84,1 percenta hlasov) zachovanie dane z pridanej hodnoty a priame federálne dane, ktoré sú dvoma hlavnými zdrojmi príjmov Švajčiarskej konfederácie. Volebná účasť presiahla 54 percent, čo je viac než priemer posledných rokov (45 percent).
Domácnosti vo Švajčiarku posielajú ročne až 451,10 frankov (v prepočte 391,85 eura, teda 32,65 eura mesačne ) spoločnosti Billag, ktorá je vyberaním koncesionárskych poplatkov v krajine poverená. Podľa kritikov, ktorí si pomocou iniciatívy "No Billag" vymohli konanie referenda, je čiastka príliš vysoká.
„Po niekoľkých desiatkach rokov sa idú kupovať nové plošné, celoplošné lineárne urýchľovače myslím v počte 16 do konca roka 2018.“
15. marca 2018 rezort zdravotníctva ohlásil, že plánuje nakúpiť prostredníctvom centrálneho obstarávania 16 lineárnych urýchľovačov. Predpokladaná hodnota celkovej zákazky spolu s inými prístrojmi dosahuje 57 mil. eur. Prvé prístroje by nemocnice mali obdržať do konca roka 2018. Cieľom verejných obstarávaní ministerstva zdravotníctva je kompletná obnova medicínskej techniky s výraznou úsporou finančných prostriedkov. Ministerka zdravotníctva správne uviedla počet plánovaných prístrojov, avšak nepodarilo sa nám dohľadať dostatok potrebných zdrojov na overenie tvrdenia, že ku kúpe urýchľovačov dochádza po prvýkrát po desiatkach rokov, na dopyt po tejto informácii sme tiež nedostali odpoveď od kompetentných úradov. Výrok preto hodnotíme ako neoveriteľný.
Lubyová a Remišová v O5M12 (O 5 minút 12, 28. január 2018)
Lubyová a Beblavý v O5M12 (O 5 minút 12, 3. december 2017)

References: §5
 § 20

§ 20
 § 2
 § 2
 § 6
 § 14
 § 12
 čl. 44